ming030890/wiki-yue-high-quality huggingface dataset:
緻密星

緻密星係白矮星、中子星、奇特星、黑洞等一類緻密天體的總稱，其中奇特星暫時只係理論上存在嘅。佢哋主要嘅特徵係以同一半徑嚟講質量好高，即係話佢哋嘅密度好高，高過平時以原子組成嘅物質。
緻青春·原來你還在這裏

《緻青春·原來你還在這裏》（粵語字面翻譯係致青春·原嚟你重喺呢度；英文：Never Gone），係2016年上映嘅愛情電影，由張一白監製，吳亦凡、劉亦菲、金世佳、李沁主演。
練功扶手

練功扶手（barre，法文讀音：[baʁ]，近似粵拼：baa1），又或者叫練功扶把，係芭蕾舞上一種常用嘅練習用架生。一碌練功扶手會係一碌打橫嘅長條。喺用練功扶手嗰陣，一個練習芭蕾舞嘅人會一隻手掹住條扶手，再一路慢慢噉做出佢想練嘅舞步。噉樣做嘅用意在於，芭蕾舞當中有好多舞步都要求極強嘅平衡力（例子可以睇吓阿拉伯斯卡），通常啲學生一開始嗰陣都唔夠平衡力獨力做出一個舞步，所以個老師就搵條扶手，俾佢哋試吓喺有嘢扶住嘅情況下做出個舞步先，等佢哋做到有咁上下熟先試吓要佢哋唔靠扶手做出個舞步。
無論初階定高階，一堂芭蕾舞堂通常都係以喺練功扶手側邊做嘅運動開始嘅。個老師會首先要啲學生喺掹住條扶手嘅情況下練習嗰堂要學同練嘅舞步，等到佢哋曉正確噉做出個舞步，個老師好多時就會攞走條扶手，要啲學生唔扶住任何嘢做出啱啱學咗嘅舞步。除咗噉，好多時專業嘅芭蕾舞蹈員都會用練功扶手做熱身或者用嚟微調自己啲技巧。

製作
一條練功扶手嘅設計視乎條扶手係要可攜式定係固定式：一條固定式嘅扶手要有一條打橫嘅長條，鑲喺一埲牆上；而一條可攜式嘅練功扶手就要有一條打橫嘅長條，兩端分別噉鑲喺兩條腳上面，等用嘅人可以搬條扶手。而無論固定式定可攜式都好，有啲練功扶手會有多過一條打橫、唔同高度、互相平行嘅長條，方便唔同身高嘅人一齊用。喺材料上，練功扶手可以用木、金屬或者塑膠整嘅都有。
練家俊

練家俊（1991年3月19號－），有時會化名文耀洪、陳美琪，香港易服癖人士兼罪犯，親中派人士。

訛稱星探騙財被判感化令
喺2009年，佢自製娛樂公司網頁同經理人合約，虛構一間名為「星輝娛樂」嘅公司，喺網上訛稱招募網絡歌手同埋偶像選拔比賽，藉此騙財，之後被控兩項企圖以欺騙手段取得財產罪，被判處一年感化令。裁判官斥責被告行為，反令他人永遠得唔到夢想。

身穿九鐵制服出現九龍南綫通車活動，制服被沒收
2009年8月16號，港鐵公司西鐵綫延綫（南昌站至紅磡站一段）通車，唔少傳媒都有頭班車通車嘅過程，而練家俊聲稱自己係前九鐵職員，身穿九鐵制服連名牌成為傳媒採訪焦點，但因為九鐵制服屬於鐵路公司資產，結果佢喺柯士甸站被港鐵職員沒收恤衫、肩章同埋名牌。港鐵事後回應話，咁做係要避免制服流出市面被人作不法用途。

雨遮運動期間事件
喺2014年雨遮運動期間，佢經常喺示威區域流連曾經聲稱喺旺角被軍裝警員強行拉出帳篷拖行兩米拳打腳踢，被警棍打到頭破血流，最終證實佢老屈警察。另外，網上有流傳，指練家俊曾經出賣粉筆少女私隱，利用粉筆少女對佢嘅信任，將粉筆少女嘅照片放上親中派愛港之聲嘅討論區，結果令粉筆少女被好多親中派人士跟蹤同騷擾。

多次易服自稱記者
另外，佢曾經易服打扮成女人，出現喺立法會綜合大樓，聲稱自己係記者，引起一啲媒體嘅關注。其中，喺2014年尾，佢曾經喺金鐘踢凹咗立法會大樓外鋼造嘅防煙門，被警方以涉嫌刑事毀壞罪拘捕。另外，佢扮女人嘅行徑，亦令有啲女記者擔心，佢會唔會入女廁，搞到人人自危。
另外，喺2016年7月，佢曾經打算進入立法會大樓採訪特首梁振英答問大會，但遭到拒絕，期間情緒激動，爬出外牆花槽企圖跳樓，之後被警方勸回。
練荻伽

練荻伽（Memi Lin，1988年—）係香港模特兒，澳門出世，2008年出道，當時傳媒叫佢做「澳門版瑤瑤」。

簡歷
練荻伽喺澳門聖羅撒女校畢業。2008年，佢參加澳門「IT代言人」模特兒選拔賽攞亞軍而入行，參加香港、澳門兩地活動。2009年，傳媒揭發過佢只係用旅客身份入境，無工作簽證，不過件事最後都拆掂。2010年佢曾經退出幕前，同朋友合資租鋪開時裝鋪頭K.W賣平價衫，逐漸發展到有十幾間分店，到2013年再復出幕前兼任模特兒工作，參加過香港動漫節等演出。
聖安德雷

聖安德雷係法屬留尼旺第六大城，人口5萬。
聖安東尼奧馬刺

聖安東尼奧馬刺係一隊以德薩斯州嘅聖安東尼奧為基地嘅籃球隊。佢係NBA 30隊嘅其中一隊。馬刺而家嘅教練係Gregg Popovich，而球隊嘅老闆係Peter Holt。
聖安祿

聖安祿（St. Anterus，又譯聖安塞羅，180年—236年1月3號）係羅馬天主教第19任教宗，235年到236年在位。
聖安德烈教堂

聖安德烈教堂係一間喺星加坡中央商業區，佢都係星加坡最古老嘅英國聖公會教堂，同星加坡最大嘅教堂。

歷史
喺1823年萊佛士爵士就話要起呢個教堂。喺1834年呢個教堂嘅興建工程正式開始。喺1837年呢個教堂正式完工，並喺嗰年正式投入使用。喺啱啱投入使用嗰陣，呢個教堂淨係作為一個為英國僑民進行禮拜嘅地方，但係隨著時間嘅推移，佢嘅影響力都越嚟越大。 早期呢個教堂曾經都被當咗做臨時醫院嚟到用。呢個教堂都被閃電雷擊個兩次。
喺1942年日軍入侵星加坡嗰陣，呢個教堂曾經被當做緊急醫院使用。喺星加坡淪陷咗之後，呢個教堂都繼續堅持喺每個禮拜日舉行崇拜。喺戰後嘅1973年，聖安德烈教堂正式被星加坡政府列為國家古蹟。
而家聖安德烈教堂經已成為咗星加坡嘅其中一個旅遊景點。
聖安當女書院

聖安當女書院（英文：St. Antonius Girls' College）係香港觀塘區油塘一間天主教女子中學，1972年由中華無原罪聖母女修會創校。
聖尼古拉

聖尼古拉（270年3月15號—343年12月5號）係基督教聖人，米拉城（而家嘅土耳其代姆雷）嘅主教。相傳佢會靜靜雞派禮物畀信徒，所以後世將佢當成聖誕老人嘅原型。
聖安德肋

聖安德肋（天主教譯名）或者安德烈（新教譯名），係基督宗教嘅聖人，耶穌基督十二門徒嘅頭一位，亦係聖伯多祿（聖彼得）個細佬。
聖安德魯日

聖安德魯日，基督教節日，西曆十一月三十號。聖安德魯，耶穌門徒之一。依日可謂將臨期開頭，去到聖誕節。依日會做安德魯彌撒。
唔少地方以聖安德魯為主保聖人，順理成章喺依日慶祝，甚至成為法定假期。蘇格蘭、羅馬尼亞都有假。其他地方好似塞浦路斯、俄羅斯、烏克蘭等都會慶祝。有啲前一晚就習俗。
講佢本源。蘇格蘭來講，佢將夏末節牲祭移到依日，以確保有足夠畜牲過冬。而羅馬尼亞就將原本祭農神，同依日結合。
省總（海珠廣場）碼頭

省總（海珠廣場）碼頭（粵拼：saang2 zung2 hoi2 zyu1 gwong5 coeng4 maa5 tau4；簡化字：省总（海珠广场）码头）係廣州一個客運碼頭，喺越秀區嘅沿江西路，長堤大馬路東邊路口，靠近廣醫一院嘅對面。呢度嘅過江渡輪凈係畀往返濱江西路口、海珠橋南邊同寶崗大道、南華中路嘅珠江南邊地區乘客過河用。

名
呢個碼頭嘅名係因為好耐之前有間廣東省總工會大樓先至改咗噉嘅名。呢棟大樓之前嗌過「永安堂」，嗰度係胡文虎辦嘅虎標萬金油總部。不過中華人民共和國成立咗之後就變咗廣東省總工會嘅大樓重一直去到1992年畀返胡文虎後人——胡仙為止。而省總工會喺1996年搬到東園橫路嘅越秀南路口附近。而之前省總工會大樓就俾胡仙捐咗畀廣州市政府嚟起成廣州市少年兒童圖書館沿江分館。而廣州市客輪公司就諗住既然廣東省總工會已經搬走咗，話要幫碼頭改個第隻名，2021年改叫「省總（海珠廣場）碼頭」。
省躬草堂

省躬草堂係香港新界大埔區歷史最悠久嘅道堂，喺大埔舊墟汀角路。省躬草堂喺1936年起，供奉廣成子同喺區裏面贈醫施藥。1990年，省躬草堂照舊貌重建過。

史
草堂喺清末甲午年間（1894年）創辦，當年因為廣州鼠疫横行，染病嘅人非常多，道教神仙廣成子大發慈悲，降臨救世，指示救災方法同醫病嘅仙方。當時在任番禺縣令嘅杜友白為咗感謝廣成子降臨解救疫情嘅恩澤，就喺縣署旁邊（而家嘅廣州德政北路）撥地起堂供奉，批准信徒用扶乩嘅方式求符求藥，幫人醫病。1926年11月，廣成子再降臨賜示將有翻天嘅事變，應迅速去揾水陸相連嘅桃源之地去起「省躬草堂廣成宮」。眾弟子於是買咗香港大埔舊墟汀角路嘅一塊地，起咗廣成宮。
眉豆

眉豆（學名：Vigna unguiculata subsp. cylindrica）係黑眼豆其中一個亞種，原產東南亞。廣東人通常會將佢同花生、雞腳一齊煲湯。
看我72變

《看我72變》（英文：Magic）係臺灣歌手蔡依林嘅第5張錄音室專輯，2003年3月7號響新力音樂發行，呢隻碟由音樂人王治平、李偲菘、薛忠銘、周杰倫同黃怡一齊監製。呢張唱片主要係根據蔡依林嘅音質、唱腔、定位同潛能度身訂做，融合流行、的士高、Funk、Hip-hop同英倫搖滾等音樂風格。呢個作品令樂評人為之大讚，而且經過評價之後確認係佢定位轉型嘅關鍵作品，即係以舞曲為主導嘅音樂方向。呢隻碟蟬聯臺灣唱片銷量排行榜週度冠軍10週、臺灣同全亞洲嘅銷量分別超過36萬張同150萬張；包括2003年臺灣年度唱片銷量第2名、2003年臺灣年度女歌手唱片銷量第1名、入圍第15屆金曲獎最佳流行音樂演唱專輯獎、最佳國語女演唱人獎，音樂人鍾興民憑住專輯入面嘅歌《布拉格廣場》入圍最佳編曲人獎。
看板

看板（Kanban）係敏捷軟件開發嘅其中一種做法。
看板解放陣線

看板解放陣線係一班喺美國嘅藝術家兼左派政治運動家。佢哋嘅運動手段係將室外嘅大型商業看板嘅圖案或者文字修改，咁樣嚟徹底顛覆佢嘅訊息。佢哋嘅意識型態係反消費主義、資本主義掛帥。佢哋識出版一份文書叫做「改進看板嘅藝術同科學」。
看中國

《看中國》（Vision Times）係喺美國同澳洲發行嘅綜合性中文週報（英文：Weekly newspaper），2001年喺美國紐約市創立，除咗喺較大城市設有收費報箱（英文：Newspaper vending machine）售賣報紙，喺一啲華人社區亦設有免費報箱畀人免費取閱，並喺網上有中文、英文、西班牙文、日文等語言嘅新聞網站。佢哋形容自己係「報道最新社會焦點，從不迴避有爭議主題或妥協於政治壓力」、「推崇傳統中華文化和復興其理念，以促進中華民族發展為目標而不停努力」。
由於佢哋反對中共嘅立場，對於中華人民共和國官員嘅貪腐有唔少報導，佢哋嘅報箱曾經喺2008年兩度遭到中國共產黨支持者破壞。
羅德西亞

羅德西亞（英文：Rhodesia）係非洲南部一個未被承認嘅國，喺1965年至1979年存在。
英國殖民地南羅德西亞喺1965年11月11號單方面宣佈獨立之後，南羅德西亞改叫羅德西亞。布殊戰爭結束之後，新任首相阿布瑪薩瓦喺1979年6月1號改國名做津巴布韋羅德西亞。
羅德里格斯島

羅德里格斯島位於印度洋中央，屬於毛厘士，響毛厘士主島東面560公里處。面積109平方公里，最高點海拔355米，人口約四萬（2006年計）。
羅志超

羅志超，香港親中派政治人，2023年香港區議會選舉後被政府委任做區議員。
羅徹斯特大學

羅徹斯特大學（英文：University of Rochester，縮寫 UR）係喺美國紐約羅徹斯特嘅一間私立研究型大學，喺1850年創校。根據《美國新聞與世界報導》美國最佳學院排名2021，羅徹斯特大學全美排名34。截止2020年，羅切斯特大學嘅校友、教授同研究人員總共有13個諾貝爾獎得主、13個普利策獎得主、45個格林美獎得主、20個古根海姆獎得主。
羅必信

羅必信（葡文：António Adriano de Faria Lopes dos Santos，1917年—2009年8月2號），葡萄牙軍人、政治人，第120任澳門總督。
羅必信喺1959年至1962年期間擔任葡屬東非一個區嘅總督。1962年調往澳門，擔任澳門總督，並兼任澳門屯駐地嘅總參謀長。1966年被調離澳門，但仍然介入澳門嘅相關事務。
1970年，被調任葡屬佛得角總督。1974年葡國發生康乃馨革命，佛得角獨立，羅必信成為最後一任總督。
羅志焜

羅志焜（1981年3月18號—）係香港嘅足球員，踢中場，而家踢緊香港甲組足球聯賽球隊皇室南區。
羅志祥

羅志祥（粵拼：lo4 zi3 coeng4；英文：Show Lo Chih Hsiang；1979年7月30號—），花名小豬，係臺灣歌手、節目主持人、演員。1996年以團體四大天王加入娛樂圈，團體解散後又同歐漢聲組成羅密歐。羅密歐解散後轉型去做綜藝節目主持。捱咗好多年之後喺2003年賣碟，咁多隻碟夾埋喺亞洲賣咗近700萬張，重連續兩年攞到臺灣銷售總冠軍（2010年至2011年；2011年至2012年）。佢嘅自創品牌「STAGE」亦成功進軍潮流界，先後喺臺灣、香港、星加坡同上海開設分店，後來重搞埋Cafe。羅志祥最鍾意嘅偶像係日本巨星木村拓哉同香港巨星四大天王中嘅郭富城。

早年生涯
羅志祥喺培德工家畢業。佢有一半嘅臺灣原住民阿美族血統，喺康樂隊家庭中長大。佢三歲嘅時候聽阿媽練歌嘅節奏敲打餅乾罐，被發現有打鼓天分，之後就喺康樂隊表演打鼓，五歲就成為咗康樂隊嘅台柱，跟住父母去臺北同基隆等地表演，更喺六歲時同老豆一齊參加中視《六燈獎》節目嘅親子歌唱大賽，榮獲亞軍。
羅志祥中學時又肥又黑，所以俾人叫做「小豬」，喺一次單車車禍後，開始瘦落嚟。羅志祥因青蛙肢（英文：Snapping hip syndrome）而唔使當兵，佢又有輕微嘅心臟二尖瓣膜閉鎖不全症（英文：Mitral regurgitation），唔可以食有咖啡因嘅食品。羅志祥由15歲開始跳街舞，搞到膝頭哥軟骨磨損嚴重，20歲就有「腳軟」症兆，俾醫生診斷患髕骨軟化症（英文：Chondromalacia patellae），醫生重建議佢開刀做人工軟骨，但佢驚冇得再跳舞而拒絕開刀。

演藝生涯
1995年12月，中國電視公司同威聚唱片一齊搞咗個「四大天王就是你」模仿大賽，羅志祥報名參加扮郭富城，因本身有一半臺灣原住民血統，五官輪廓深遂靚仔，又扮得好似，所以嬴咗。之後同其他三位嬴咗嘅人組成偶像組合『四大天王』，正式入娛樂圈。1999年四大天王因其中兩位團員退出而散咗，於是羅志祥同剩低嘅另一位團員歐漢聲（羅志祥嘅高中同學）另組另一隊『羅密歐』。『羅密歐』因歐漢聲嘅兵役問題而宣佈解散，解散後羅志祥繼續以個人嘅身份，喺臺灣綜藝節目做主持、拍劇，原本一切幾順利但之後又因為合約問題搞到演藝事業陷入危機。
2003年羅志祥喺艾迴Avex推出首張個人專輯《Show Time》，飛去日本向前『TRF』團員，亦係日本天后安室奈美惠嘅前夫Sam拜師學藝，之後陸續出咗四隻碟，開始愈嚟愈多人鍾意佢。
2007年5月21號，羅志祥正式去咗EMI旗下子公司Capitol（台灣）。2007年同大S拍嘅《轉角*遇到愛》收視勁好，同年搞咗個『Show on stage一支獨秀』首個巡迴嘅個唱。2007年羅志祥又出咗本將心入面嘅真實情感以傳記影片加埋五段演唱會畫面發行並結集成書，出本『羅志祥 Show on stage進化三部曲』。影、視、歌、主持四棲嘅羅志祥喺拍劇、綜藝節目、唱歌咁多方面發展嘅獨特形象，令佢嘅愈嚟愈紅。
2008年12月26號出咗隻《潮男正傳》。
2009年羅志祥同楊丞琳一齊拍咗套《海派甜心》，收視好好，試過平均收視率同最高分段收視拎到5.14同6.88嘅亮眼成績。
2010年1月15號推出第7張唱片《羅生門》。2010年2月，羅志祥喺臺北林口拍新歌MV-2010全新世界巡迴演唱會主題曲-舞法舞天，呢首歌同時拍咗另一3D版本，成為華人第1支3D-MV，並收錄喺舞法舞天3D影音典藏版入面。
2010年4月30號～5月2號，羅志祥第一次喺香港展開三場【舞法舞天3D世界巡迴演唱會】，引起好多人周圍撲飛。5月15號～5月16號，羅志祥喺台北小巨蛋嘅【舞法舞天3D世界巡迴演唱會】，創下24個鐘內連開3場個唱嘅紀錄。
2011年2月18號羅志祥出第八張唱片《獨一無二》，重用咗抒情歌【拼什麼】作為第一波主打歌。同一年日本波麗佳音唱片公司簽咗佢重喺7月20號出咗《獨一無二》嘅日文版。同年年底，羅志祥因多年嚟致力於保護、照顧流浪動物，於是「亞洲善待動物組織」（PETA Asia）就搵佢去幫手拍公益廣告，重獲選成為該組織嘅「年度傑出人物」。
2012年羅志祥正式去日本發展，喺2月15號推出首張日文單曲Dante。Dante第一個禮拜（2012年2月13號-2012年2月19號）就以7395張嘅數目打入日本Oricon公信榜單曲週榜第十名，令羅志祥成為第一個喺日本Oricon公信榜單曲拎到頭十名嘅台灣男歌手。而佢嘅第九隻個人大碟《有我在》亦喺4月6號正式推出。去到5月17號，有我在喺全臺灣嘅銷量已經過咗上隻碟《獨一無二》嘅銷量，達155,215咁多張。之後同年嘅6月20號，佢又再出第二張日文單曲Magic。
2020年，羅志祥同拍拖九年女友周揚青分手，被女方發微博長文踢爆渣男一面，私生活極其淫亂並同旗下藝人有不正當關係，小豬同愷樂（蝴蝶姐姐）先後發文公開向周揚青道歉。

演唱會DVD
第1張演唱會DVD 《愛的力量》慈善演唱會專輯（2005年11月4號艾迴音樂發行）
第2張演唱會DVD 殘酷舞台真實錄LIVE DVD（2008年7月11號EMI Capitol發行）
羅志祥前唱片公司艾迴音樂借版權出嚟，所以除咗嘉賓蕭亞軒、蔡依林部份同《Twinkle》、《力量》等，其他都收錄晒。無法收錄嘅原因分別係同蕭亞軒合唱嘅《敗給你》因收音問題無法收錄，同蔡依林合唱嘅《天空》因為版權問題無法收錄；《Twinkle》亦同樣因為版權無法收錄。
紀錄一：殘酷舞台
紀錄二：舞王之路
紀錄三：爸爸。媽媽。祥祥
紀錄四：找不到的幸福
紀錄五：第二名的家人
第3張演唱會DVD 生命之舞BORN TO DANCE LIVE TOUR DVD（2011年11月11號響金牌大風發行）
包咗「舞法舞天」系列演唱會，預購版送一隻收錄「舞法舞天之一萬零一夜 ENCORE WORLD LIVE TOUR」5首獨一無二新歌嘅碟。
腎上腺素

腎上腺素（粵拼：san6 soeng6 sin3 sou3，英文：Adrenaline、Epinephrine），係種賀爾蒙同藥。腎上腺素通常由腎上腺同延髓入面嘅神經細胞一齊整出嚟，喺入面佢係負責調節內臟功能（例如唞氣）嘅神經傳遞素。佢通過增加肌肉嘅血流量，心臟嘅輸出，瞳孔擴張反應同血糖水平，喺戰鬥定逃走反應度發揮緊要嘅作用。佢通過同α、β受體結合嚟做到呢一點。腎上腺素喺好多動物同一些單細胞生物度發現到。波蘭生理學家拿破崙西布斯基（Napoleon Cybulski）喺1895年第一次分離出腎上腺素。

醫療用途
作為一種藥，佢可以用嚟醫好多病，包括過敏、心臟驟停同淺表出血。吸入嘅腎上腺素可用喺改善咽喉氣管支氣管炎（Croup）嘅徴狀。當第啲醫法冇效嗰陣，腎上腺素都可以用嚟醫哮喘。佢係通過靜脈注射，肌肉注射，吸入或者直接喺皮膚底下打用針筒落人體入面。用腎上腺素常見嘅副作用包括打冷顫，焦慮同出汗，甚至可能會出現心跳加快同高血壓。有時重可能會導致心律異常。但係喺有娠紀同餵人奶嗰陣用腎上腺素就未知安唔安全。
而家亦有用腎上腺素輸注代替臨床上有心血管病嘅早產蘇蝦嘅肌力藥嘅案例。雖然有足夠嘅數據強烈建議將腎上腺素輸注作為一種可行嘅醫治方法，但係重要做更多嘅試驗先至可以確定呢啲輸注真係可以成功噉降低心血管病早產兒嘅發病率同死亡率。
腎上腺髓質

腎上腺髓質（英文：Adrenal medulla）係腎上腺嘅一部分，位於腎上腺嘅中心，畀腎上腺皮層包住。
腎學

腎學（Nephrology）係醫學上面專係研究腎同泌尿系統嘅嘢嘅學科。
腎蕨

腎蕨（粵拼：san6 kyut3；學名：Nephrolepis cordifolia）係腎蕨科腎蕨屬嘅長年生草本植物，而家喺全球各地嘅熱帶同亞熱帶地區嘅山地、冇乜太陽嘅坡地、森林嘅溪邊隔籬，甚至喺石頭鞡或樹幹都可以搵到佢。

形態
呢樖嘢一般有3～7dm高，根狀莖係直立形式噉排，而且四面散出去，好似條鐵絲噉嘅匐莖響度。樹葉係簇生品種，葉柄下邊有啡色嘅鱗響度。

生長環境
呢種植物係樖野生品種，一般生喺園林嘅綠地、假山、花壇、庭院、廳堂或室內嘅盆栽。

用途
呢種植物既可以用嚟做庭院嘅觀景植物，又可以做大都市嘅植被。另外，佢嘅嫩芽同波莖都可以用嚟食。

藥用價值
維基百科嘅醫學類文章只係提供參考，並唔係醫療意見。閣下如果有任何關於健康嘅問題，請諮詢專業醫護人員。
佢嘅块莖可以做藥，用嚟醫淋巴結核同熱氣、體內毒素呢啲嘢。
腎衰竭

腎衰竭（kidney failure），係指因為腎病而造成腎有問題導致唔能夠有效帶走血液入面嘅雜質，令有毒嘅物質例如尿素殘留喺身體入面，影響身體嘅代謝，嚴重啲嘅話會死。
腎衰竭嘅病徴係睇個人情況而定，通常會有肚屙、嘔、多尿症、少尿症等等，嚴重嘅會引起氮血症同尿毒症，重會增加心血管病嘅風險。
腎衰竭可以靠洗腎控制病情，洗腎分做洗血同洗肚，都係幫身體有效噉喺血液入面排走毒素。
腎元

腎元（英文：Nephron），係腎整尿（urine）嘅基本功能單位，人嘅腎大約有200萬個腎元，每一個腎元由腎小體同腎小管組成。佢嘅主要作用係做超濾作用同再吸收，調節血液入面嘅水份同溶解物質，將剩低嗰啲嘢用尿液嘅形式排出去。而且腎元重可以調節血量同埋血壓，控制電解質同代謝，調節血液嘅酸鹼值。
腎上腺皮層刺激荷爾蒙

腎上腺皮層刺激荷爾蒙（英文：Adrenocorticotropic hormone，縮寫：ACTH）係一種多肽荷爾蒙，喺腦垂體產生並分泌到血液。

功能
ACTH經由位於腎上腺細胞表面上嘅ATCH受體，嚟刺激腎上腺皮層合成多種皮層類固醇（corticosteroid），其中主要係糖皮層荷爾蒙（glucocorticoid），其他重有男性荷爾蒙等性荷爾蒙。
腎小球

腎小球（英文Glomerulus，複數glomeruli）係腎臟入便嘅球狀纖維結構，係腎臟嘅過濾功能結構。
腐乳

腐乳係一種用發酵咗黃豆整嘅食品，通常要嚟撈飯食。
笪氏

笪（粵拼：daat3）係唐人姓氏，喺《百家姓》裏頭排第497位，依家經已冇乜人用。笪姓比較出名嘅人，有香港已故導演岳楓，佢本名係「笪子春」。
呢篇笪氏係同姓氏有關嘅楔位文章，重未寫完嘅。麻煩你幫手充實佢。
笨

笨多數係講動作上嘅表現。「笨手笨腳」就係做嘢唔靈巧。喺北方中文裏頭，笨可以係話個人蠢或者傻，同人嘅心理狀態有關，有時廣東話都有人咁講。

搵笨
搵笨有叫搵人笨，即係呃人。
第101隻斑點狗

《第101隻斑點狗》（英文：The Hundred and One Dalmatians）係美國作家杜迪史密夫（Dodie Smith）喺1955年所寫嘅兒童文學作品。其後更推出續集《The Starlight Barking》。
本書後來由迪士尼動畫公司改編成動畫電影《寶貝歷險記》。齣卡通片喺1996年改編做真人戲，英文片名無變，但係唐人市場改名《101斑點狗》，其後更推出續集《102斑點狗》。一套響1997-1998年嘅迪士尼電視片集其後更推出所謂《101斑點狗片集》。續集《101斑點狗續集：倫敦大冒險》由迪士尼喺2003年推出。
第10千年

第10千年係公元開始第十個千年，喺第9千年同第11千年中間，由9001年1月1號到10000年12月31號。

天文現象
9106年11月5號：金星掩軒轅十四。
9361年8月4號：同時發生日環食同水星凌日。
9622年2月4號：同時發生日環食同水星凌日。
9682年11月16號：水星掩軒轅十四。
9847年11月21號：火星掩軒轅十四。
9966年8月11號：同時發生日全食同水星凌日。
第10屆伊朗總統選舉

第10屆伊朗總統選舉響2009年6月12號舉行。

後續
6月13號，穆薩維嘅支持者走上德黑蘭街頭，有示威者向揮舞警棍嘅警察碇石仔，同抗議引起示威嘅總統選舉結果。警方就向示威者發射催淚彈。報道話響某啲地方爆發嘅暴力活動，規模係十年前學生暴動以來前所未見。有至少十個改革派陣營領袖被捕，佢哋都曾經支持響總統選舉輸咗嘅前總理穆薩維。被捕人士入面包括前總統哈塔米嘅親信，同埋前政府官員。

外交
美國國務卿希拉里話，美國避免評論呢次伊朗選舉，但希望呢次選舉結果能夠反映出選民嘅意願。
歐盟對伊朗選舉入面存在舞弊現像同埋選後暴力衝突表示關注，但希望選舉結果會有利恢復伊朗核爭議嘅對話。歐盟亦發表聲明話期待伊朗新政府履行自己嘅國際義務。

分析
雖然伊朗總統艾哈邁迪內賈德響總統選舉入面攞到壓倒性選票贏出，但係呼聲較高嘅改革派候選人穆薩維對點票結果表示抗議，話點票過程同選舉過程都存在好多違法違規操作，重警告唔會就咁屈服。
選前贏出呼聲極高嘅前總理穆薩維嘅支持者認為，穆薩維只係攞到三成選票，相對艾哈邁迪內賈德有成六以上嘅選票，兩者差好遠。所以穆薩維支持者認為，大選存在舞弊行為。
符號人工智能

符號人工智能（英文：symbolic AI），又有叫老派人工智能（英文：good old-fashioned AI，GOFAI），係最早期（同埋俾好多人認為係最易明）嘅 AI 運算方法。

基礎
内文：人工智能
睇埋：邏輯學同第二型過程
喺 1950 年代 AI 領域啱啱起步嗰陣，啲科學家好多都認為人類智能只不過係對邏輯符號嘅玩弄，而符號 AI 做法就將所受嘅 input 值用一大柞邏輯符號計算，再按照呢啲計算俾個 output 值出嚟睇；舉例說明，如果家吓有個設計者想教部電腦幫手睇病（input 值係「有關病人嘅資訊」，而 output 值係「診斷」），噉就要教佢
「if 一個普遍健康嘅大人發燒，then 佢有可能係感冒」、
「if 一個普遍健康嘅大人發燒，then 佢都有可能係肺炎」
... 等嘅若干條法則。
即係話符號 AI 嘅做法建基於三個諗頭：
表示一個智能系統嘅模型可以完全明文噉定義；
呢個模型當中嘅知識可以用邏輯符號表達；同埋
認知過程（包括思考呀噉）可以描述為做喺呢啲符號身上嘅運算。
符號 AI 嘅做法可以話係比較原始，而且過咗冇幾耐啲 AI 研究者就發現有好多問題都係符號 AI 搞唔掂嘅。

啟發法
内文：啟發法
廿世紀早期嘅學者好多都認為，人嘅認知功能可以用一啲相對簡單嘅啟發法（heuristics）嚟表達：佢哋會將要解決嘅問題想像為一柞狀態（state），而解決問題嘅過程就係個 AI 嘗試由初始嗰個狀態變到佢目的狀態嘅過程，佢哋認為人類會用某啲相對簡單－但唔一定啱－嘅認知捷徑嚟判斷點樣由一個狀態移去下一個狀態，例如係好似「如果我將隻棋行得太出，佢通常會俾對手食咗」呢一啲直覺同無意識嘅假設，而呢啲簡單直接、通常啱用嘅規則就係所謂嘅啟發法。
採取呢個做法嘅研究者認為，要令 AI 做到好似人噉嘅智能，要做嘅就係用認知心理學領域嘅實驗搵出人思考嗰陣用啲乜嘢啟發法，並且開發出一啲模擬人腦用嗰啲啟發法嘅演算法，再用呢啲連串嘅演算法嚟模擬人所展示嘅智能。呢種做法一路去到 1980 年代中期都仲有好多人用。
喺一盤國際象棋之中，行出去嘅棋（同企後排受嚴密保護嘅棋比起嚟）好多時會比較容易俾對手食。所以「如果我想保護隻棋，就要將佢擺喺後排」係一個簡單嘅啟發法。

基於邏輯
睇埋：邏輯編程
又有好多符號 AI 研究者主張，AI 唔使模擬人嘅認知功能所涉及嘅啟發法，而係應該用一啲實啱（相對於啟發法嘅「通常啱」）嘅邏輯法則嚟指定「乜嘢係正確答案」。例如係如果要教一部電腦點樣知道兩個人係咪彼此嘅兄弟姐妹，運用基於邏輯做法嘅 AI 研究者會教電腦以下呢條法則：
siblings(X,Y) :− parent(Z,X) and parent(Z,Y)
呢條法則講嘅係，「如果有一個人 Z，佢係 X 嘅父母，又係 Y 嘅父母，噉 X 同 Y 就係兄弟姐妹嘅關係。」呢類思考嘅方式唔似人（好多時用直覺多過邏輯嘅）日常思路，但就係一條絕對正確同合邏輯嘅思路。相比之下，用認知模擬嘅 AI 研究者會研究吓一般人類用乜嘢（無意識、未必完全穩陣嘅）法則判斷兩個人係兄弟姐妹嘅機會率，再用演算法模擬呢啲法則。

基於知識
睇埋：專家系統
由 1970 年代開始，電腦嘅記憶量開始愈嚟愈大，令到各門嘅 AI 專家都開始嘗試將「知識」嘅成份加落去 AI 應用嗰度。呢股「知識革命」引起咗專家系統（expert system）嘅發展。
專家系統係第一種真係成功嘅 AI 軟件，一個專家系統會建基於一個知識基礎之上，並且運用一大柞「if... then...」嘅法則嚟做推理。例如係一個用嚟診斷病人嘅專家系統噉，佢內部會有一大堆有關唔同嘅病同啲病嘅症狀嘅資訊，而如果俾個病人佢睇嘅話，佢會用一大柞
「如果個病人有咳，佢可能係...」
「如果個病人有咳但係又唔係肺炎，噉佢又有可能係...」
等嘅法則嘗試搵出一個診斷。但要整一個專家系統就實要有個真嘅人類專家幫手，而吓吓都逐條逐條法則都明文講嗮俾個 AI 程式知會好嘥時間－專家往往都因為有人需要佢哋嘅服務而好唔得閒，好難請佢哋幫手整專家系統。

問題
睇埋：複雜度
符號 AI 最大問題係，呢種做法要求
「
設計者將個 AI 做判斷要用嘅法則冚唪唥都明文噉講嗮俾部電腦知。
」
但由 1980 年代開始，AI 學界開始留意到，呢種做法喺好多情況之下根本行唔通：首先，噉嘅 AI 學起嘢上嚟好撈絞－如果個設計者想教一條新法則俾個程式聽，佢就要人手噉由（閒閒地成幾萬行長嘅）源碼當中搵嗮所有同條新法則衝突嘅法則出嚟，再攞走呢啲舊法則，非常嘥時間；而且符號 AI 根本唔能夠模擬到自然智能－認知心理學等領域嘅研究清楚噉表明咗，人類智能好多時都會依賴直覺等無意識、難以明文噉講出嚟嘅法則（第一型過程）。所以廿一世紀初嘅 AI 好少可會真係齋靠用符號性嘅方法，而好多時啲新嘅 AI 做起運算上嚟都起碼會用啲混合型方法－即係結合符號同非符號嘅 AI 做法。
第10屆中華民國總統選舉

第10屆中華民國總統選舉響2000年3月18號舉行。
呢次選舉係中華民國第二次直接選舉，一共有五組候選人參選；參加呢次選舉嘅選民人數超過一千二百萬，投票率去到八十二點六九個百分比。最後由民主進步黨總統候選人陳水扁、副總統候選人呂秀蓮贏出，成為中華民國行憲以來、亦係中華民國政治史上第一次政黨輪替，結束中國國民黨響台灣五十五年執政。同時呢次選舉也產生咗中華民國首位女副總統。呢次選舉亦係在位十二年嘅李登輝卸任之後首次選舉。當時台灣社會瀰漫尋求政治改革氣氛，執政超過半個世紀嘅中國國民黨，1990年代以來重大選舉入面都受到民進黨挑戰，民進黨提名陳水扁參選，加上原任台灣省省長宋楚瑜脫離中國國民黨參選，同陳水扁唔啱牙嘅前民進黨主席許信良、同埋批判國民黨出名嘅作家李敖加入呢次選舉。

後續
國民黨輸咗之後李登輝辭去黨主席，第二年（2001年）畀國民黨開除黨籍。冇耐之後成立台灣團結聯盟做精神領袖，政治立場越嚟越走向台獨，重同民進黨結盟；攞到第二高票嘅宋楚瑜就響支持者希望之下成立親民黨，之後同國民黨合作。國民黨響選後進行一連串黨務改造希望重新攞到選民支持，台灣政壇響呢次選舉之後，逐漸走向藍綠兩大政治勢力互相執政嘅局面。
英國文化協會

英國文化協會 (粵拼：ying1 gwok3 man4 fa3 hip3 wui2)（英文：British Council），係英國政府喺1934年成立嘅非牟利組織，致力促進英國文化、教育、國際關係嘅拓展同交流，喺全球109個國家、二百幾個城市設有分部，1943年開始喺中國大陸、香港、台灣、新加坡同馬來西亞陸續成立辦事處，提供英式英語教學、英國期刊、留學情報以及各領域消息、免費諮詢等服務、外交機構建有合作計畫。
英國文化協會已經獲授皇家特許狀，係英國外交、聯邦及發展事務部贊助嘅非政府部門公共機構。英國女王係佢嘅贊助人，威爾士親王就係佢嘅副贊助人英國文化協會總部喺倫敦特拉法加廣場附近。
英國廣播公司電視部

（英文：BBC Television）係英國廣播公司（BBC）嘅電視部門。BBC自1932年從自己嘅工作室製作電視節目，1936年11月2號開始固定播放電視節目，即係今日嘅BBC一台，為全世界第一間電視台。BBC喺英國國內嘅電視頻道並唔播出商業廣告。2013年，BBC佔據英國電視市場30%以上嘅收視份額。
英國廣播公司高清台

英國廣播公司高清台（英文：BBC HD）係英國廣播公司嘅高清電視頻道。本頻道從2006年5月15號開始進行測試，於2007年12月1號正式開播。由於預算減少，本台（英國版本）於2013年3月26號以高清版英國廣播公司第二台代替。本台亦喺歐洲及南美洲多國播出國際版。
英國徽

英國徽，全名英國皇家徽（英文：Royal coat of arms of the United Kingdom），係英國君主、英國王室同英國政府用嘅徽。徽上中間個盾有兩組三隻金獅代表英格蘭、紅獅代表蘇格蘭、豎琴代表北愛爾蘭，徽左右兩邊嘅獅同獨角獸分別代表英格蘭同蘇格蘭。
英國手語

英國手語（粵音：jing1 gwok3 sau2 jyu5，英文：British Sign Language）係喺英國度通行嘅手語。約莫十二萬五個英國大人同兩萬個細路哥用緊抑或曉用呢款手語。雖則英國同美國都係講英文，之但係英國手語就同美國手語冇乜啦掕，仲有勁多唔同𠻹，完全一致嘅表達淨係得31%。
英國旗

英國旗係英國嘅國旗，正式嗌法係聯合王國旗（Flag of the United Kingdom），又叫做聯合傑克（The Union Jack）或者聯合旗（Union Flag），由藍底白邊紅色聖佐治十字，紅白交錯嘅安得烈十字設計。英國國旗似個中文嘅「米」字，所以有個花名「米字旗」。米字旗其實係由英格蘭、蘇格蘭同愛爾蘭三支旗嘅圖案合併而成。威爾斯由於早期已經畀人認為係英格蘭嘅一部份，所以米字旗上面無。米字旗最早其實係王室嘅旗幟，即使到咗今日，英國都無法律確認米字旗做英國國旗，不過佢晌功能上同國旗已經無乜差別。
英國國旗嘅比例同用色其實冇明文規定。2008年曾經試過引入法案寫明比例同顏色，但係法案冇通過。

設計
如果旗幟想整成其他比例例如5:3嘅陸軍旗，製旗人須按照指定規則調校線條比例，唔可以就咁將2:1版本直接縮放。
英國廣播公司第二台

英國廣播公司第二台（英文：BBC Two，原名：BBC2）係英國廣播公司擁有並運營嘅一條嘅免費公共廣播頻道，於1964年啟播，其節目以娛樂節目同知識性節目為主。任務係「播放有深度、有內涵嘅節目」，同更主流同流行嘅第一台形成咗對比。
本台最初嘅名稱係BBC2，係英國第三個電視頻道（始於1964年4月21號），由1967年7月1號起，佢係歐洲首條定期進行彩色電視廣播嘅電視頻道。佢被設想為非主流類節目同更有雄心嘅節目嘅歸宿，雖然呢種趨勢一直持續到而家，但大多數以前喺第二台播出嘅小眾興趣節目，例如逍遙音樂會，而家往往喺第四台播出。
根據Populus為BBC進行嘅一項重要嘅全球研究顯示，BBC Two被評為世界上品質第三高嘅電視頻道，僅次於巴西嘅TV Cultura（英文：TV Cultura）同BBC One。

史
BBC Two係英國第三個電視頻道，原定喺1964年4月20號開播；但當晚因為巴特西發電站着火，包括當時BBC總部倫敦電視中心喺內嘅倫敦西區大停電，只能推遲到次日晚間先開播。BBC Two亦係英國第一個UHF電視頻道。1967年7月1號，英國廣播公司第二台成為歐洲第一個彩色電視頻道。
BBC Two嘅節目以娛樂節目同知識性節目為主。同面向大眾嘅第一台相比，第二台主要面向小眾觀眾，製作嘅節目亦有唔少係劍走偏鋒嘅實驗類節目，其代表就係頂級跑車秀。但若某一節目收視率較高，一般都會轉移到英國廣播公司第一台播出。此外，英國廣播公司第二台亦製作眾多喺學校播出嘅教育節目。
從英國廣播公司高清頻道開播以來，BBC Two嘅部分節目亦同時喺高清頻道同步播出。英國廣播公司喺2011年10月宣布，英國廣播公司第二台將會喺2013年前實現高清同步播出。2013年3月26日，BBC Two開始同步提供標準畫質同高清頻道。
腐殖質

腐殖質（英文：humus）簡化講就係泥土入面由植物同動物物料腐爛形成嘅一啲有機物質。
唔少動物物種都會食腐殖質維生，例如獨角仙嘅幼蟲就係噉。
腐竹

腐竹又叫腐皮或豆腐皮，係煮豆漿表面凝固嘅薄膜，可以新鮮食或曬乾後食，係東亞地區常見嘅嘢食原料。豆腐皮一詞最早出現喺李時珍《本草綱目》度，李時珍講，將豆漿加熱時，表面出現一層膜，將膜取出，乾咗後即得豆腐皮。

造法
將新鮮大豆浸透之後，磨漿，隔去豆腐渣，呢個時候嘅產品就係豆漿，然後煮豆漿，喺佢表面會凝固嘅一層脂肪含量較高嘅薄膜（皮），呢層皮就係腐皮。挑起薄膜後掛起。
最先撩起嘅一層皮以片狀鮮食或曬乾，叫做腐皮，最滑。腐皮之下嘅會掛起成條狀，叫做腐竹，口感次之。之後嘅平放曬乾，多數用嚟煮糖水。到較底層嘅就較粗，多數用嚟包嘢食。最底層叫做甜竹，用嚟做配料。

食用
喺唐人嘅地方，腐皮一般都會曬乾，然後再用來做煮餸嘅材料。喺日本，除咗曬乾後再泡製，亦鍾意食新鮮製成嘅腐皮，叫做「生湯葉」。生腐皮除咗可以做小食之外，亦可以將佢當做刺身點醬油食。
製成半乾，然後包住壽司一齊食。而喺味道方面，中式腐皮都係鹹食，日本人攞嚟做甜品。一般嘅腐皮壽司用嘅都係甜腐皮。喺日本包住壽司嘅一般係薄嘅油炸豆腐，並唔係腐皮。
素雞、素鴨、素火腿等嘅主要材料就係腐皮，只要加上各種香菇素菜同醬油調味後壓成條狀，就係一味唔似雞嘅雞喇。
粒狀，球狀或雞狀嘅齋雞，同樣係豆製品，但唔係呢度嘅素雞。
腐女

腐女（粵拼：fu6 neoi5；日文：腐女子(Fujoshi)），主要係指鍾意耽美，亦即係鍾意幻想男男戀情嘅女性。除咗動漫、劇集、電影之外（唔理係唔係耽美嘅），有啲腐女重會對住現實嘅男人之間嘅關係意淫，比如偶像、歷史上嘅人之類。

語源
「腐女子」呢個詞源自日文，係由同音詞「婦女子（ふじょし）」轉化而來，係鍾意耽美嘅女性自嘲嘅用語。「腐女」個「腐」字喺日文有無得救嘅意思，而腐女喺專門指對於男男愛情（耽美系）作品情有獨鍾嘅女性，通常係鍾意呢類作品嘅女性彼此之間自嘲嘅講法；而非呢個族群嘅人以「腐女子」稱呼呢啲女性嘅話，就帶有貶低、蔑視嘅意味。喺日本，直接稱呼對方為「腐女」係好無禮貌嘅。
腐皮壽司

腐皮壽司，日文叫稻荷壽司（稲荷寿司），係種壽司，用日式腐皮包住壽司醋飯，係常見嘅平價壽司。
腐皮夾

腐皮夾，又叫千層腐皮夾，係種廣東點心，而家比較少茶樓有供應。腐皮夾基本做法係將幾塊腐皮疊起切成方形用上湯煮熟。除咗齋腐皮夾外，腐皮之間可以夾少少豬肉碎，高貴嘅可以夾蝦籽。
有話腐皮夾係由香港深水埗一間老牌腐竹舖樹記發明嘅。
腐竹糖水

腐竹糖水係種廣東糖水，基本材料用到腐竹同冰糖，好多時亦會落埋白果、薏米同雞蛋一齊煲，煲出嚟奶白色，有好香濃嘅黃豆味。
腐皮卷

腐皮卷係種點心，用腐皮捲餡再煎熟，餡通常有韭菜同紅蘿蔔，亦可以加豬肉同蝦。
腐肉

一隻鵰喺度食腐肉。
腐肉（carrion）喺動物學上係指動物屍體上腐爛嘅肉。有好多動物物種都會專門食腐肉維生，喺生態系統當中扮演咗「將死咗嘅物料循環」呢個重要角色。
腐蝕

腐蝕係物質（多數係金屬）同氧化劑（多數係氧）反應而氧化（多數變氧化物）嘅過程。有啲化學物可以加快呢套過程，就可以話佢有腐蝕力，譬如強酸同強鹼。
笹野積次

笹野積次係大日本帝國足球員，司職中場，效力過早稲田WMW，參加過1936年夏季奧林匹克運動會。（日本 3-2 瑞典 8月4日，日本 0-8 意大利 8月7日）
筆刨

筆刨，又叫鉛筆刨，係刨尖鉛筆嘅文具，可以手動，亦可以電動。
筆姬別戀

《筆姬別戀》係套美國嘅傳記電影，喺2002年8月29號上畫。
筆

筆，書寫工具，傳統上講用墨嘅筆，好似毛筆、羽毛筆、水筆、原子筆咁。不過唐字用得闊，凡可以寫得畫得都叫筆，唔理有墨無墨，好似粉筆、蠟筆。文具唔寫得都叫筆，話佢有筆形，好似擦膠筆、漿糊筆咁。
有時直嘅都叫筆，筆直，直筆甩咁。鐵筆、鑿筆咁，就完全無寫嘅功用。有啲可以寫但有其他用法，好似排筆、眉筆咁。
電腦、電話、手寫板等，以手寫入資料叫觸控筆、手寫筆。

畫寫用
筆可分為用墨唔用。用墨可分為點墨定自動上墨。點墨有蘆葦筆、羽毛筆、毛筆、墨水筆咁。自動上墨有原子筆、啫喱筆、針筆，不過墨水筆都有自動上墨。另一類起自箱頭筆，水筆、熒光筆、白板筆。唔用墨就直接乾色料畫上去，好似鉛筆、炭筆、鉛芯筆、顏色筆、木顏色筆、蠟筆、粉彩筆、畫筆、粉筆。

其他用
排筆，油漆用嘅掃。眉筆，化粧用嘅筆。脣膏筆，脣膏加顏色筆嘅殼，化粧用。噴筆，噴槍嘅一種。鐵筆，撬嘢用嘅架生。

第一支筆
冇人知一支「筆」幾時出現，可唔以叫筆都成問題。筆同畫嘢寫字分割唔來，最早畫或寫嘅嘢間接暗示一支筆嘅出現。而家搵倒最早嘅畫，響公元前三萬到二萬年嘅洞穴壁畫，響西班牙山窿 Cueva de las Monedas 裏面嘅壁畫就有三萬二千年咁耐。唔難想像啲原始人要用架生上壁度，架生或者稱得上第一支「筆」。

箱頭筆
世界上第一支箱頭筆，牌子叫「probablythe felt tip marker」。一九四〇年發明嘅。記得嘢又畫得嘢。一九五二年，Sidney Rosenthal賣佢支「魔術箱頭筆」(Magic Marker)，支筆有個擺墨玻璃樽同理毛茸茸筆芯。去到一九五八年之前，標誌用途流行，人用佢寫字同標記，寫包裹同畫海報。

文化
呢一段要清理或重寫，以符合更高嘅質素標準。
筆通常直，【筆】字就用來加強「直」個意思，好似【筆直】、「西裝筆挺」咁。
筆友

筆友（英文：Pen Pals 或 Pen Friends）係一種藉住書信溝通而發展出友誼關係嘅朋友，通常雙方都未見過面，友誼係透過互相收信聯繫。喺互聯網興起之前，用筆書寫信件來往嘅交友方式比較流行。
因為要等郵差派送，通常需要等幾日，等收信嘅心情係好很特別嘅，閱讀書信、睇住受心情牽動嘅字跡、同隨住時日而變黃嘅信封同信紙，經常會帶嚟另一番趣味。今日仍然有機構推行筆友會俾大家交友。
筆崗路

筆崗路（粵拼：bat1 gong1 lou6）係中國廣東廣州嘅東西走向馬路，喺黃埔區南崗筆村，西邊從丹水坑路開始，一直向東去到黃埔東路。

概要
全長1.5km，闊12～18米，雙向2車道。
筆劃輸入法

筆劃輸入法（粵讀：bat¹ waak⁶ syu¹ jap⁶ faat³，英文：Stroke input method）係一種按照嘅筆劃順序輸入相應筆劃嘅字碼嚟輸出漢字嘅中文輸入法，佢喺手提電話上極之常見。

字碼分類
筆劃輸入法中嘅筆劃類似永字八法中嘅分類，分為橫、豎、撇、點同折。佢同時間上較早出現嘅五筆劃輸入法基本相同。

取碼原則
所有筆劃全取。喺輸入時，軟件會自動搵出相關嘅字，所以通常都唔使輸入全碼。

編碼訛誤
「麥」字嘅筆順應係「一丨丿丶丿丶丿丶丿乛丶」，但部分手機上嘅筆劃輸入法就用咗「一丿丶丿丶丨丿丶丿乛丶」，導致所有麥部嘅字嘅編碼都錯咗。
（疑義：但其實漢字嘅筆順並無明確、硬性嘅規定，即使當地政府相關部門有所規範）
筆名

筆名係作者發表文章時所用嘅化名，唔用自己個真名。
芭蕉

芭蕉（粵拼：baa1 ziu1；學名：Musa basjoo）係芭蕉科芭蕉屬嘅長年生草本植物，係香蕉嘅近親。原產地喺亞洲熱帶，而家喺亞洲熱帶、中國嘅廣東、廣西、福建、海南、雲南、臺灣，日本琉球群島可以搵到。

樣
基部圓形或唔對稱，葉係鮮綠色兼有光澤嘅長圓形結構，葉柄比較粗；花序係頂生品種，公乸同樹，其中花公生喺上邊，花乸生喺下邊；苞片係啡紅或紫，花瓣係黃色。果係長圓形，好似四面體噉，入面有好多黑核。

用途
芭蕉嘅果同香蕉一樣，都可以食得。植株可以做園林或觀景植物。

藥用價值
維基百科嘅醫學類文章只係提供參考，並唔係醫療意見。閣下如果有任何關於健康嘅問題，請諮詢專業醫護人員。
芭蕉嘅根同果可以做藥，有以下嘅功效：

雨打芭蕉
内文：雨打芭蕉
雨打芭蕉係廣東地區嘅一首民歌，喺1921年丘鶴儔寫嘅《弦歌必讀》出現咗。雖然文革破四舊時期改名做「蕉林喜雨」，但1980年代初改返轉頭。而家喺詩詞、民歌、民樂界都幾出名下。

詩句
古代詩人杜牧曾經寫過同芭蕉有關嘅詩句：「獨喜芭蕉容我儉，自舒晴葉待題詩。」
芭蕉屬

芭蕉屬（學名：Musa）係薑目芭蕉科下一個屬，草本植物，有約莫70種。
芭芭拉基阿倫卡

芭芭拉基阿倫卡（Bárbara de Alencar，1760年2月11號—1832年8月18號）係巴西示威人士及自由革命者。佢係巴西作家若瑟基阿倫卡（José de Alencar）阿嫲。
芭蕾舞史

芭蕾舞史即係指芭蕾舞（ballet；法文讀音：[ba.lɛ]）嘅歷史。包括 15 至 16 世紀（文藝復興時期）嘅芭蕾舞起源，一路直到依家嘅演進過程。

早期歷史
睇埋：文藝復興時期同帕凡舞
芭蕾舞起源自 15 至 16 世紀（文藝復興時期）嘅意大利宮廷，跟住由法國幫手發揚光大：响 16 世紀中，意大利貴族嘉芙蓮·德·麥地奇（Catherine de' Medici）嫁咗過去法國，成為法國嘅皇后。麥地奇佢不嬲都愛好藝術，喺佢嘅擁護之下，當時仲係啱啱誕生咗冇幾耐嘅芭蕾舞就由意大利傳咗過去法國宮廷嗰度；早期芭蕾舞並唔專業，好多時係由啲貴族男人得閒業餘跳嘅，技術麻麻哋，又會著住啲浮誇（唔方便跳嗰個人郁動）嘅服裝嚟跳；雖然係噉，法國係當時歐洲嘅文化大國，藝術家人才輩出，於是法國嘅藝術家著手幫手度芭蕾舞技巧，令到芭蕾舞慢慢噉演變成一種專門嘅藝術，演變出好多專業詞彙。因為呢段歷史，現今使用嘅芭蕾舞專業詞彙當中有好多都係法文入面嘅字。

路易十四
睇埋：巴黎歌劇院芭蕾舞團
法國宮廷嘅芭蕾舞喺路易十四（Louis XIV；1643-1715）統治期間達到顛峰：路易十四佢好鍾意芭蕾舞，甚至仲試過親自喺一齣芭蕾舞表演當中扮演太陽神阿波羅（呢單嘢令佢有咗個花名叫「太陽王」）；路易十四喺 1661 年創立咗皇家舞蹈學院（法文：Académie Royale de Danse）嚟制定有關芭蕾舞嘅準則同訓練芭蕾舞老師；喺 1672 年，路易十四委任呂利（Jean-Baptiste Lully）做皇家音樂學院嘅院長，而呢個學院就係世上最古老嘅專業芭蕾舞團巴黎歌劇院芭蕾舞團（Paris Opera Ballet）嘅起源，而巴黎歌劇院芭蕾舞團到咗廿一世紀初都仲係相當有影響力。當時呂利同佢個芭蕾舞師皮雅·布淳（Pierre Beauchamp）一齊發展芭蕾舞，對後世嘅芭蕾舞技巧起咗深遠嘅影響，例如現代學芭蕾舞最先會學嘅五大腳位，就係由佢哋諗出嚟嘅。
除此之外，呢個組織仲喺 1681 年創始咗「ballerina」（女芭蕾舞蹈員）呢個字嘅使用。

及後
喺 1830 年之後，芭蕾舞喺法國嘅人氣開始衰落，但就喺意大利、丹麥同俄羅斯等地有繼續發展。俄羅斯嘅藝術家創作出《天鵝湖》同《合桃鉗》等多齣經典芭蕾舞劇。後嚟由沙基·迪雅加儠（Sergei Diaghilev）領導嘅俄羅斯芭蕾舞團 Ballets Russes 喺一戰冇幾耐之前喺歐洲巡迴表演，令到廿世紀嘅世人開始重新對芭蕾舞產生興趣，又引致芭蕾舞喺廿世紀開始有重新發展。
打後歐美地區嘅現代主義（modernism）運動影響各種嘅藝術，芭蕾舞就自然走唔甩。簡單噉講，現代主義嘅影響令到芭蕾舞分裂咗做兩大派：古典同現代；古典芭蕾舞跟從由法國宮廷演變出嚟嗰套步法同教法，而現代芭蕾舞就喺呢啲方面大幅改革，興加入好多第啲舞種（古典芭蕾舞唔會用）嘅舞步，最後自成一派；順帶一提，因為好多藝術評論家都認為芭蕾舞定義上就係「跟從古典嗰套技巧嘅舞蹈」，所以覺得現代芭蕾舞經已唔可以算係芭蕾舞嘅一種。
截至 2000 年，芭蕾舞經已成為咗一種好有影響力嘅舞蹈：芭蕾舞有高度系統性，芭蕾舞界對佢哋所用嘅舞步有精確嘅分類同描述，有唔少現代舞種－包括爵士舞（jazz dance）同現代舞（modern dance）－都有將芭蕾舞上嘅技巧融入佢哋嘅排舞嗰度；而且芭蕾舞嗰啲基礎技巧有好多都相當講求肌肉力量、平衡力同手腳協調，有唔少舞蹈界人士指出，冇學過芭蕾舞嘅舞蹈員好多時就係喺呢啲能力上唔夠好，做唔到一啲進階嘅舞步。因為呢啲緣故，就算唔係主攻跳芭蕾舞嘅舞蹈員好多時都會或多或少噉學啲芭蕾舞技巧。另一方面，芭蕾舞經已成為咗一種國際性嘅演藝，世界各個國家同地區都有組芭蕾舞團表演同教授呢一種藝術，並且將佢哋各自嘅本土文化融入去佢哋嘅芭蕾舞入面，而粵港澳地區嘅香港芭蕾舞團同廣州芭蕾舞團都係遠東地區當中享負盛名嘅芭蕾舞團。
芭芭拉史翠珊

芭芭拉史翠珊（英文：Barbra Joan Streisand，1942年4月24號—）係美國女歌手兼電影女演員，憑電影《妙女郎》喺1968年攞奧斯卡金像獎最佳女主角。
芭蕉科

芭蕉科，生物分類一科，薑目下面。某啲品種食用生菓叫蕉。
芭蕾舞傘裙

芭蕾舞傘裙（tutu）係女芭蕾舞蹈員著住嚟表演嘅一種裙，多數著喺腰咁高嘅位置，比較短，頂櫳去到大髀嗰度，而且硬淨過一般嘅裙，喺個女舞蹈員做一啲旋轉性嘅舞步嗰陣條裙會跟住旋轉，形成一種特殊嘅美感。
紙行路

紙行路（粵拼：zi2 hong2 lou6）係中國廣東省廣州市入面嘅其中一條一般嘅馬路，呢條馬路喺越秀區入面，成條馬路係南北走向。南邊從惠福西路同埋詩書路嘅交界開始，一直向北去到中山六路同埋光孝路嘅交界嗰頭。

概要
全長499米，闊8米，雙向2車道。成條路係單行綫，凈係可以從南邊向北邊行。

史
其實呢條馬路喺古代嗰陣，係屬於廣州入面嘅其中一條巷仔，由於嗰陣時，呢條馬路喺整紙嗰行入面係出嗮名嘅，加上條路有好多間紙行響度，所以「紙行路」呢個名就係噉嚟。不過到咗1932年，廣州市政府就整闊咗條紙行街同埋南邊嘅木牌坊，起咗條紙行路。喺文化大革命嗰陣，紙行路同埋詩書路呢兩條路係嗌咗「紅書中路」呢個名，到咗1982年，呢條路就重新改返原嚟之前嘅名，啫係依家叫「紙行路」。
紙藝

紙藝（英文：Paper craft）係指各種用紙整嘅藝術，譬如摺紙、紙紮，廣義上有時更包埋造紙。
紙袋

紙袋係用紙做原料整嘅袋，主要係用嚟做購物袋，因為容易循環再造，所以比起膠袋更環保。不過紙袋無咁襟用，亦唔適宜裝太重嘅嘢。
紙飛機

紙飛機（paper plane）係指用紙摺出嚟嘅「飛機」。
紙鷂

紙鷂（粵拼：zi2 jiu6*2），又叫風箏，係種玩具，可以借助風力響天空飛。紙鷂係種比空氣重嘅，能夠借助風力喺空中漂浮嘅制品。晚唐，啲人喺紙鳶上加哨子，其鳴如箏似琴，故稱「風箏」或「風琴」。

起源同發展
「龍形紙鷂」，主要以龍頭蜈蚣紙鷂為主，亦係濰坊紙鷂嘅一大特色。
紙鷂起源喺中國，中國紙鷂有悠久嘅歷史。最早嘅紙鷂並唔係用紙整，而係用木整嘅。傳説中第一個紙鷂係「魯班」製作，稱爲「木鳶」《渚宮舊事》記載魯班「嘗為木鳶，乘之以窺宋城」。而以《呂氏春秋·愛類》記載「公輸般為高雲梯，欲以攻宋。墨子聞之，自魯往，裂裳裹足，日夜不休，十日十夜而至於郢，見荊王曰：『臣北方之鄙人也，聞大王將攻宋，信有之乎？』」講明魯班當時造嘅係「高雲梯」而唔係木鳶。
《韓非子》記載中木鳶嘅發明人唔係魯班而係墨子墨翟。墨翟（公元前478-392年），係春秋戰國時嘅哲人，諸子百家中墨家嘅代表人物。《韓非子·外儲說》記載墨翟曾「費時三年，以木制木鳶，飛升天空」。墨子喺魯山（今山東濰坊境內），「為木鳶，三年而成，蜚一日而敗」。意思係話墨子曾就研究試製咗三年，用木板製成咗一隻木鳥，將佢放飛並令佢成功飛起，但只飛咗一日就壞咗。墨子製造嘅「木鳶」（或「木鷂」）就係世界上最早嘅紙鷂，距今已有二千四百幾年。另《康熙字典》中釋義嘅木鳶發明者亦係「墨翟」。而《墨子》中記載魯班發明嘅「木鵲」比墨子嘅「木鳶」更加精巧：「公輸子削竹木以為鵲，成而飛之，三日不下」。後東漢蔡倫發明造紙術之後，先開始出現紙做嘅紙鷂，叫做「紙鳶」。
據講漢朝大將韓信曾利用紙鷂進行測量。梁武帝時曾利用紙鷂傳信，但未成功。南北朝有人背住紙鷂喺高處跳下而無跌死。唐朝嘅張丕被圍困時曾利用紙鷂傳信求救兵，書有「三日不解，臨名士且為悅食」之言，取得咗成功。從唐朝開始，紙鷂逐漸變成玩具。到咗晚唐，紙鷂上已有用絲條或竹笛做成嘅響器，風吹聲鳴，因而有咗「風箏」嘅名。亦有人話「風箏」呢個名起源於五代，由李鄴用紙糊風箏，並喺佢上面裝竹笛開始。
清朝道光年間，郭麟吟清明嘅一首竹枝詞描繪道：「一百四日小寒食，冶遊爭上白浪河，紙鳶兒子鞦韆女，亂比新來春燕多。」鄭板橋有詩曰：「紙花如雪滿天飛，嬌女鞦韆打四圍，飛彩羅裙風擺動，好將蝴蝶斗春歸。」，紙鷂藝術亦達到鼎盛階段。

分類
中國傳統嘅紙鷂一般分為以下三大類：
軟翅紙鷂：主體骨架多數做成浮雕式，骨架有單層、雙層同多層，升力片（翼）由一條主翼條構成，翼嘅後半部係軟性嘅，無主條依附。
硬翅紙鷂：骨架由上下兩條竹條做成，兩側邊緣高，中間略凹，翅嘅端部向後傾，令風能喺兩翼嘅端部逸出。
板子紙鷂：即平面型紙鷂，升力片係主體，無凸出部分，紙鷂四邊有竹條文撐，係少年細路最鍾意嘅一種。
其他主要類型還包括串子類、立體類、桶行形類、自由類（佢特點係運用現代新技術同外國紙鷂之長）等。

產地
開封、北京、天津、濰坊、南通、陽江並稱中國六大傳統風箏產地，而全國最大嘅風箏製造地喺山東嘅濰坊，被稱為「世界風箏之都」。

整紙鷂嘅材料同方法
普通紙鷂嘅做法一般係採用竹子做骨架，紙做肉，其他復合材料包括絲絹、尼龍布、塑料膜或竹篾、紗紙條、馬拉紙等。
紙同絲絹係一般傳統紙鷂嘅製作材料，著色鮮艷亮麗，更能體現中國紙鷂嘅魅力；但係紙易爛，絲絹貴，而現代科學嘅產物——尼龍布同塑料膜，成為製造紙鷂嘅新材料。
竹子係製作紙鷂骨架嘅主要材料，可選取壁厚3-5厘米嘅竹子削成竹片，利用竹片嘅韌性做紙鷂嘅骨架。紙鷂嘅骨架可根據個人愛好來編制，如蜻蜓狀、蝴蝶狀等。
紙係蒙糊紙鷂嘅主要材料，以質薄纖維長而均勻，富有韌性，耐濕耐衝擊，色澤白而潔者為佳。將紙糊喺骨架上，再綁上線，紙鷂就做好咗。
做好之後亦可以喺做好嘅紙鷂上油上鍾意嘅顏色，鑲上花邊，或者綁上絲帶，掛上紙環。但唔可以影響紙鷂喺空中嘅飛翔，因為附件太多會令紙鷂嘅飛翔失衡。

意義同貢獻
從當今社會生活嘅角度來講，隨住人類社會文明同科技嘅進步，啲人為咗擺脫城市喧囂嘅環境，試圖尋找一種借助自然、文體結合並有益於身心健康嘅活動，而放紙鷂恰好滿足咗啲人嘅呢種需求。
而從世界嘅角度來分析，從公元13世紀意大利旅行家馬可孛羅將風箏傳入歐洲，始傳世界各地到至今，放紙鷂活動，喺某種程度上促進咗各國之間嘅文化交流，加強咗世界各國人民之間嘅友誼，喺發展經濟同旅遊事業中發揮住重要作用，可以講，紙鷂嘅發明係具有重大意義嘅。
級數

級數，係數學上一個有窮或者無窮嘅數列嘅元素嘅形式和，主要用喺微積分同各種數學分析。
紛美包裝

紛美包裝有限公司（Greatview Aseptic Packaging Company Limited，港交所：00468）舊史叫「泉林包裝」（Tralin Pak），係一間香港上市公司。
紛美包裝係無菌包裝同埋相關服務嘅供應商，專門向乳製品同埋非碳酸軟飲料生產商提供無菌包裝，紛美聲稱佢哋嘅三大客戶包括咗蒙牛集團、惠爾康同埋伊利集團。據估計，截至2009年12月31號止年度，紛美包裝佔中國無菌包裝市場銷量嘅9.6%，按銷量計係中國從業者之中嘅領導者。紛美包裝同時都幫法國、德國、俄羅斯、捷克、沙地阿拉伯等國嘅人客戶提供服務。
紛美包裝嘅總部喺中國北京，旗下兩座工廠分別喺山東省高唐縣同埋內蒙古和林格爾縣，重喺度籌備咗喺德國起新廠房。紛美包裝喺香港主要營業地點喺皇后大道中15號置地廣場告羅士打大廈8樓。
2010年12月，紛美以每股4.3港元發行同配售約莫 233.6 百萬股新股，喺香港交易所上市，估計集資淨額 903 百萬港元。保薦人包括高盛同埋摩根士丹利。第一日掛牌全日收報 4.92 港元，比招股價高出約莫 14%。
紙鶴

紙鶴，日文稱為折鶴，摺紙作品一類，以正方形紙摺成，個樣好似鶴。雖則任何紙都可以摺，然而唔少都用手工紙摺，貪佢已裁成正方，有時亦印有唔同花款。
日本摺一千隻同來祈求，咁就叫千羽鶴。
維珍集團

維珍集團（Virgin Group）係英國多間用維珍做牌子名嘅企業所組成嘅集團，由英國商人理察·布蘭森（Richard Branson）創辦。集團業務範圍包括旅遊、航空、娛樂業等。
理察·布蘭森對維珍牌子擁有控制權，但其中屬下機構嘅組成就各有唔同而且幾複雜。每間維珍集團旗下嘅公司都係獨立經營，部份由理察·布蘭森全資擁有，但其他就只有一部份股權。佢亦有將牌子授權畀購買佢旗下公司部門嘅機構，例如維珍電台（今日蘇格蘭傳媒一部份）同維珍音樂（今日EMI一部份），亦有一啲些例外，全部原本均屬維珍全資附屬公司。
要理解維珍集團嘅結構，可以將理察·布蘭森理解為風險基金投資者，為旗下所有投資用同一個牌子名。
維甘

維甘（Vigan）係菲律賓伊羅戈一座城，人口5萬。
維管形成層

維管形成層係植物中縱向貫穿根同莖嘅一層組織，位於木質部同韌皮部之間，細胞形態扁平，有濃嘅細胞質。
維珍流動

維珍流動（英文：Virgin Mobile）係一個電訊品牌，喺多個國家授權畀唔同嘅電信公司經營。
每個唔同地方嘅業務均獨立於其他地方，但都會同維珍集團或其他電訊公司合作。
維珍美國航空

維珍美國航空（Virgin America）係美國一間航空公司。
維琴察

維琴察（意大利文：Vicenza）係意大利威尼托維琴察省首府，人口11萬。
維科揚斯克山脈

維科揚斯克山脈，係俄羅斯嘅一條山脈，主要穿過西伯利亞東部嘅薩哈，長約莫1000公里。
維珍澳洲航空

維珍澳洲航空（Virgin Australia）係澳洲一間航空公司。
維琴察城

維琴察城（粵音：wai4 kam4 caat3 sing4）係喺意大利嘅一座城，座城入面有好多宮殿同埋別墅，喺1994年畀聯合國教科文組織列入世界遺產。
維珍航空

維珍航空（英文：Virgin Atlantic）係英國一間航空公司，總部位於英國克勞利，1984年成立。維珍航空提供來往英國嘅洲際長途航空服務，佢係維珍集團嘅附屬公司之一。維珍集團擁有其51%股權，而達美航空則擁有49%股權。
華沙計劃排球會

華沙計劃排球會（英文：Projekt Warsaw）係波蘭華沙嘅職業排球球會，依家打緊波蘭男子排球聯賽。